## Odluka o izmjenama i dopunama Odluke o ograničavanju izloženosti kreditnih institucija valutnom riziku

### NN 62/2011 (6.6.2011.), Odluka o izmjenama i dopunama Odluke o ograničavanju izloženosti kreditnih institucija valutnom riziku

HRVATSKA NARODNA BANKA

1393

Na temelju članka 161. stavka 2. Zakona o kreditnim institucijama (»Narodne novine«, br. 117/2008., 74/2009. i 153/2009.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O OGRANIČAVANJU IZLOŽENOSTI KREDITNIH INSTITUCIJA VALUTNOM RIZIKU

Članak 1.

U Odluci o ograničavanju izloženosti kreditnih institucija valutnom riziku (»Narodne novine«, br. 38/2010.), u članku 1. stavak 3. briše se.

Članak 2.

U članku 2. stavak 2. riječi »stavkom 4.« zamjenjuju se riječima: »stavkom 2.«.

Članak 3.

U članku 5. stavku 2. riječi: »formirane rezerve« zamjenjuju se riječima: »formirana rezerviranja«.

Članak 4.

U članku 8. stavku 2. ispred riječi: »dana« dodaje se riječ: »radnog«.

Članak 5.

Članak 9. mijenja se i glasi:

»(1) Kreditna institucija dužna je Hrvatskoj narodnoj banci dostavljati dnevno izvješće o ukupnoj deviznoj poziciji iz članka 8. ove Odluke. Način popunjavanja izvješća propisan je u Uputi koja je sastavni dio ove Odluke.

(2) Izvješće iz stavka 1. ovoga članka kreditna institucija je dužna dostaviti sljedećega radnog dana za prethodni radni dan.

(3) Kreditna institucija dužna je dostavljati izvješće Otvorene devizne pozicije u pojedinim valutama (obrazac VR) telekomunikacijskim putem (ili na magnetnom mediju) svaki radni dan do 14 sati za prethodni radni dan.

(4) Kreditna institucija dužna je izvješće koje se šalje telekomunikacijskim putem (ili na magnetnom mediju) sastavljati na način propisan Uputom za dostavljanje izvješća kreditnih institucija telekomunikacijskim putem, pridržavajući se pritom u cjelini propisanog formata pojedinog obrasca.

(5) Smatra se da je kreditna institucija dostavila izvješća u propisanim rokovima ako su izvješća prošla formalnu i logičku kontrolu u skladu s Uputom za dostavljanje izvješća kreditnih institucija telekomunikacijskim putem.

(6) Kreditna institucija dužna je, ako Hrvatska narodna banka utvrdi pogreške u obrascu, izraditi i dostaviti novo izvješće do 15 sati za prethodni radni dan.

(7) Iznimno od stavka 3. ovoga članka, ako ukupna otvorena devizna pozicija na određeni dan prelazi iznos propisan stavkom 2. članka 8. Odluke, kreditna institucija dužna je obrazac VR dostaviti Hrvatskoj narodnoj banci i na papiru. Takav obrazac mora potpisati osoba odgovorna za njegovo sastavljanje.

(8) Kreditna institucija dužna je najmanje tri godine čuvati podatke na osnovi kojih je sastavila izvješće iz stavka 1. ovoga članka.«.

Članak 6.

Uputa koja je sastavni dio Odluke o ograničavanju izloženosti kreditnih institucija valutnom riziku (»Narodne novine«, br. 38/2010.) mijenja se i glasi:

»UPUTA

za provedbu Odluke o ograničavanju izloženosti kreditnih institucija valutnom riziku

Ovom se Uputom pobliže propisuju sadržaj, oblik i način popunjavanja izvješća o Otvorenoj deviznoj poziciji u pojedinim valutama (obrazac VR) koje je kreditna institucija dužna dostavljati na temelju Odluke o ograničavanju izloženosti kreditnih institucija valutnom riziku.

I. OPĆE ODREDBE

Članak 1.

Sve stavke obrasca popunjavaju se u kunama. Stavke koje uvećavaju pozicije u obrascu iskazuju se u pozitivnom iznosu, dok se stavke koje umanjuju pozicije u obrascu (odbitne stavke) iskazuju u negativnom iznosu, odnosno s predznakom minus (–). Kreditna institucija ne popunjava iznose za pozicije/stavke obrasca koje su osjenčane.

II. POPUNJAVANJE OBRASCA VR

Članak 2.

Zaglavlje izvješća

U zaglavlju obrasca VR kreditna institucija navodi: naziv kreditne institucije, osobni identifikacijski broj kreditne institucije, oznaku izvješća i datum na sljedeći način:

1) »Naziv kreditne institucije« – navodi se naziv kreditne institucije,

2) »OIB kreditne institucije« – navodi se osobni identifikacijski broj kreditne institucije koji dodjeljuje Ministarstvo financija na temelju Zakona o osobnom identifikacijskom broju,

3) »Oznaka izvješća« – navodi se DN i

4) »Datum« – navodi se datum na koji se izvješće odnosi u obliku ddmmgggg.

Članak 3.

Stavke za koje je kreditna institucija provela umanjenje u skladu s Međunarodnim računovodstvenim standardima uključuju se u deviznu poziciju u nadoknadivom iznosu.

Članak 4.

Kreditna institucija za svaku valutu popunjava stupce:

1) valuta (stupac 1) – unosi se oznaka valute,

2) promptna pozicija (stupci 2 i 3), obveze se unose s negativnim predznakom,

3) terminska pozicija(stupci 4 i 5), kratke pozicije se unose s negativnim predznakom,

4) pozicije u opcijama (stupci 6, 7 i 8),

5) duga devizna pozicija (+) (stupac 9) koju čini zbroj iznosa iz stupaca 2 do 8 za svaku valutu ako je taj zbroj pozitivan i

6) kratka devizna pozicija (–) (stupac 10) koju čini zbroj iznosa iz stupaca 2 do 8 za svaku valutu ako je taj zbroj negativan.

Članak 5.

(1) Poziciju u valutnim opcijama čini iznos izračunat u skladu s člankom 6. stavcima 1. do 4. ove Odluke, a navodi se u stupcu 6.

(2) Vrijednost svih drugih opcija (koje nisu ni valutne ni u zlatu) kod kojih je odnosna varijabla iskazana u stranoj valuti (npr. opcije na naftu ako je cijena barela iskazana u nekoj stranoj valuti), izračunata u skladu s člankom 6. stavkom 7. ove Odluke, upisuje se u stupac 7.

(3) Vrijednost pozicije imovine i obveza s ugrađenom opcijom kupnje pojedine strane valute, izračunata u skladu s člankom 6. stavcima 5. i 6. ove Odluke upisuje se u stupac 8.

Članak 6.

(1) Ukupna otvorena devizna pozicija kreditne institucije koju čini apsolutni iznos zbroja svih dugih ili zbroja svih kratkih pozicija po svim valutama (navedenih u stupcima 9 i 10), ovisno o tome koji je od tih dvaju zbrojeva veći; upisuje se u stupac 11.

(2) Pozicija u zlatu upisuje se u stupac 12 i pribraja se u apsolutnom iznosu ukupnoj otvorenoj deviznoj poziciji kreditne institucije.

(3) U posljednji redak stupca 13 upisuje se jamstveni kapital kreditne institucije.«.

![](dodatni/415419.jpg)

Članak 7.

(1) Ova Odluka objavljuje se u »Narodnim novinama«, a stupa na snagu dana 30. lipnja 2011.

(2) Kreditna institucija izvješće za dan 29. lipnja 2011. dostavlja sukladno Odluci o ograničavanju izloženosti kreditnih institucija valutnom riziku (»Narodne novine«, br. 38/2010.), a prvo izvješće prema ovoj Odluci kreditna institucija dužna je dostaviti 1. srpnja 2011. za dan 30. lipnja 2011.

O.br. 157-020/05-11/ŽR/ŽR

Zagreb, 26. svibnja 2011.

Guverner

Hrvatske narodne banke

dr. sc. Željko Rohatinski, v. r.

Odluka, NN 62/2011-1393